“Navoiy viloyatida quvvati 100 MVt bo‘lgan fotoelektrik stansiyani qurish” investitsiya loyihasini amalga oshirishga doir qo‘shimcha chora-tadbirlar to‘g‘risida

O‘zbekiston Respublikasi Prezidentining “Navoiy viloyatida quvvati 100 MVt bo‘lgan fotoelektrik stansiyani qurish” investitsiya loyihasini amalga oshirish chora-tadbirlari to‘g‘risida” 2020-yil 14-apreldagi PQ-4677-son qaroriga muvofiq hamda Navoiy viloyatida quvvati 100 MVt bo‘lgan fotoelektrik stansiyasini ko‘rishni o‘z vaqtida boshlashni ta’minlash maqsadida Vazirlar Maxkamasi qaror qiladi:
 1. Investitsiya loyihasini amalga oshirish doirasida quyidagilar:
 O‘zbekiston Respublikasi Hukumati nomidan O‘zbekiston Respublikasi Investitsiyalar va tashqi savdo vazirligi hamda investor o‘rtasida 2019-yil 8-noyabrda Navoiy viloyatida quvvati 100 MVt bo‘lgan fotoelektrik stansiyasini qurish investitsiya loyihasini (keyingi o‘rinlarda — investitsiya loyihasi) amalga oshirish bo‘yicha investitsiya bitimi tuzilganligi va unga ko‘ra investor o‘z huquq va majburiyatlaridan loyiha kompaniyasi foydasiga voz kechganligi;
 “Nur Navoi Solar” mas’uliyati cheklangan jamiyatiga (keyingi o‘rinlarda — loyiha kompaniyasi) investor maqomi, huquqlari va majburiyatlari tatbiq etilganligi ma’lumot uchun qabul qilinsin.
 2. O‘zbekiston Respublikasi moliya vaziriga O‘zbekiston Respublikasi Hukumati nomidan:
 “O‘zbekiston milliy elektr tarmoqlari” AJning loyiha kompaniyasi oldidagi to‘lov majburiyatlari akkreditiv orqali bajarilgan taqdirda, “O‘zbekiston milliy elektr tarmoqlari” AJ va “Natixis” banki bilan Jaxon banki tomonidan tayyorlangan va O‘zbekiston Respublikasi Hukumatiga maqbul shakldagi “Natixis” banki xarajatlarini qoplash to‘g‘risidagi bitimni imzolash;
 “O‘zbekiston milliy elektr tarmoqlari” AJning “Natixis” banki oldidagi to‘lov majburiyatlari Jaxon banki kafolati orqali bajarilgan taqdirda, Jaxon banki bilan O‘zbekiston Respublikasi Hukumatiga maqbul shakldagi Jaxon banki xarajatlarini qoplash to‘g‘risidagi bitimni imzolash vakolati berilsin.
 3. Loyiha kompaniyasi investitsiya loyihasini amalga oshirish doirasida qishloq xo‘jaligiga mo‘ljallangan yerlardan foydalanganlik uchun qishloq xo‘jaligi ishlab chiqarishi nobudgarchiligi o‘rnini qoplashdan (kompensatsiya to‘lovlaridan) istisno tariqasida ozod qilinsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov zimmasiga yuklansin.